Michail Antonio

Michail Gregory Antonio (s. 28. maaliskuuta 1990 Lontoo) on jamaikalais-englantilainen jalkapalloilija, joka edusti viimeksi Englannin valioliigassa pelaavaa West Ham Unitedia. Oikeajalkainen Antonio on pelipaikaltaan keskushyökkääjä. Hän on pelannut myös molemmilla laidoilla. Hän pelaa Jamaikan jalkapallomaajoukkueessa.
Seurajoukkueura.
Antonio on Tooting &amp; Mitcham Unitedin kasvatti. Hän oli hyvin lähellä tehdä juniorisopimuksen Tottenham Hotspurin kanssa, mutta sopimus kaatui siihen, että Antonion äiti halusi tämän opiskelevan pelaamisen sijasta. Vuonna 2008 Antonio siirtyi kuitenkin Tooting &amp; Mitchamista Readingin riveihin. Hän pelasi seuran paidassa vuosina 2008–2012 28 Englannin mestaruussarjan ottelua tehden yhden maalin. Suurimman osan Reading-ajastaan Antonio vietti lainalla Tooting &amp; Mitchamissa, Cheltenham Townissa, Southamptonissa, Colchester Unitedissa ja Sheffield Wednesdayssa. Kaudella 2009–2010 Antonio voitti Southamptonin kanssa Football League Trophyn.
Elokuussa 2012 Sheffield Wednesday osti Antonion omakseen. Hän pelasi seuran paidassa Mestaruussarjassa kaksi kautta tehden 64 ottelussa 12 maalia. Kauden 2014–2015 Antonio pelasi Mestaruussarjan Nottingham Forestin paidassa tehden 50 pelaamassaan ottelussa 16 maalia. Syyskuussa 2015 Antonio siirtyi Englannin valioliigan West Ham Unitediin. Hän teki pääsarjadebyyttinsä samassa kuussa Manchester Cityä vastaan. Avausmaali syntyi joulukuussa 2015 vanhan seuran Southamptonin verkkoon. Hän pelasi kauden 2015–2016 aikana 26 valioliigaottelua ja teki kahdeksan maalia. Seuraavalla kaudella hän teki yhdeksän maalia pelaamissaan 29 valioliigaottelussa. Maaleista viisi syntyi neljässä peräkkäisessä ottelussa elo-syyskuussa, näistä kaksi Watfordia vastaan. Kaudella 2017–2018 hän kärsi vammoista ja teki 21 valioliigaottelussa kolme maalia. Kaudella 2018−2019 hän pelasi 33 valioliigaottelua ja teki kuusi maalia. Kaudella 2019−2020 hän teki 24 valioliigaottelussa kymmenen maalia, joista neljä heinäkuussa Norwichia vastaan, ja oli joukkueensa paras maalintekijä.
Kaudella 2020−2021 Antonio pelasi 26 liigaottelua, joissa teki kymmenen maalia, näistä kaksi Burnleyä vastaan toukokuussa. Kaudella 2021−2022 hän viimeisteli 36 liigaottelussa kymmenen maalia ja antoi kahdeksan maalisyöttöä. Maaleista neljä tuli kauden kolmessa ensimmäisessä ottelussa, näistä kaksi Leicesteriä vastaan elokuussa. Eurooppa-liigassa pelaamissaan yhdeksässä ottelussa hän teki kaksi maalia. Kaudella 2022–2023 hän teki 33 valioliigaottelussa viisi maalia. West Hamin voittamassa Konferenssiliigassa hän teki yhdeksässä ottelussa kuusi maalia, joista kaksi neljännesvälierien avausosaottelussa AEK Larnacaa ja puolivälierien toisessa osaottelussa Gentiä vastaan. Lisäksi hän antoi kaksi maalisyöttöä. Kaudella 2023−2024 hän teki 26 valioliigaottelussa kuusi maalia ja kuudessa Eurooppa-liigan ottelussa yhden maalin. Kaudella 2024−2025 hän pelasi Valioliigassa 14 ottelua ja teki yhden maalin. Hänen kautensa keskeytyi joulukuun alkupuolella tapahtuneeseen auto-onnettomuuteen, jossa hän sai leikkaushoitoa vaatineen jalkavamman. 
Antonion sopimus West Hamin kanssa päättyi kesällä 2025, eikä sitä jatkettu. Hän pelasi West Hamissa kaikkiaan 268 Englannin pääsarjaottelua, joissa hän teki 68 maalia ja antoi 36 maalisyöttöä. Eurooppa-liigassa hän pelasi viisitoista ottelua ja teki kolme maalia, Eurooppa-liigan karsinnoissa neljä ottelua sekä Konferenssiliigassa yhdeksän ottelua, joissa viimeisteli kuusi maalia ja saman kilpailun karsinnoissa kaksi ottelua, joissa teki yhden maalin. FA Cupissa hän pelasi West Hamissa 16 ottelua ja teki kolme maalia sekä liigacupissa yhdeksän ottelua, joissa onnistui kaksi kertaa maalinteossa.
Antonio pelasi ensimmäisen maaottelunsa Jamaikan maajoukkueessa MM-karsintapelissä Panamaa vastaan syyskuussa 2021. Ensimmäisen maaottelumaalinsa hän teki MM-karsinnassa El Salvadoria vastaan saman vuoden marraskuussa. Hän pelasi välieriin edenneen Jamaikan kaikki viisi ottelua CONCACAF Gold Cupissa 2023. Hän pelasi Jamaikan kaikki kolme ottelua Copa Américassa 2024 ja teki maalin ottelussa Ecuadoria vastaan. Hän pelasi Jamaikan kaikissa kolmessa ottelussa CONCACAF Gold Cupissa 2025. Kaikkiaan hän on 19. elokuuta 2025 mennessä pelannut 24 maaottelua, joista avauskokoonpanossa 20, ja tehnyt viisi maalia.